Þingkonur taldar vera starfsfólk þingsins Breska þinghúsið í London . AFP Tvær svartar þingkonur í neðri deild breska þingsins hafa gagnrýnt það að þeim hafi verið ruglað saman og enn fremur taldar tilheyra starfsliði þingsins . Fram kemur á fréttavef breska dagblaðsins Daily Telegraph að þingkonurnar séu þær Florence Eshalomi og Abena Oppong-Asare sem báðar komu nýjar inn í neðri deildina fyrir Verkamannaflokkinn eftir þingkosningarnar í desember . Haft er eftir Oppong-Asare að ónefndur þingmaður Íhaldsflokksins hafi rétt henni töskuna sína þar sem hann hélt að hún væri í starfsliði þingsins . Þá hafi annar þingmaður ruglað henni saman við Eshalomi . Eshalomi segist að sama skapi hafa verið ruglað saman við Oppong-Asare af öðrum þingmanni Verkamannaflokksins . „ Ég held að ég gæti þurft að skrifa nafnið mitt á ennið , “ segir Oppong-Asare . Eshalomi segir að sama skapi í fréttinni að hugsanlega þurfi þingmenn að ganga með nafnspjöld .